Hóðast vit løgdu nógv fyri, sá ikki út til at tað fór at eydnast okkum at koma uppá javnt aftur. Stutt fyri hálvleik kemur tó eitt innlegg úr høgru, sum Margit beinir beint omanfyri. Beint eftir hetta, sneiður Sissal seg rundan um tvær av verjuleikarunum, áðrenn hon hegnisliga trillar bóltin í netið, so at støðan var 1-1, tá fari var til hálvleiks. Frísparkið hevði Ebstr/Skála tó helst vilja verið fyri uttan, tí tá ið av tornaði, bjargaði Sesilia í okkara máli, og sendi bóltin beint útaftur, har hann endaði fyri beinunum á systrini Barbaru, sum uttan stórvegis trupuleikar sendi hann í málið til 2-1. Restina av dystinum átti unga og evnaríka Sissal, sum við sínum 15 árum var nógv yngst á liðinum. Ferð aftaná ferð vísti hon síni framúr fótbóltsevni, og síðsta korterið av dystinum megnaði hon at fáa tvey mál afturat tí, hon longu hevði fingið í fyrra hálvleiki. Tær gomlu garvaðu vóru sera tryggar í sínum spæli, og stuðlaðu teimum ungu í at spæla tann góða fótbóltin vit sóðu í dag. Umframt Sissal, sum spældi ein brand dyst og skoraði hattrick, havi eg hug at nevna Bjørk, sum spælir í miðverjuni við einari rutinu, sum er nógv eldri enn hennara aldur, og átti hon sín stóra leiklut í, at Ebstr/Skála bara fekk tað eina málið. Eftir stigatalvuni á heimasíðuni hjá FSF, eiga vit nú bæði fyrsta og annað pláss í næstbestu deildini hjá kvinnum, so ikki kann sigast annað enn at tað verður spennandi at fylgja við, hvussu kappingarárið fer at hilnast.